આ સિદ્ધિ માટે તેનું મન મજબૂત હશે પણ તન અપૂરતાં પોષણે મથતું રહ્યું હશે. કારણ કે રાજભોંગશી આદિવાસી કોમમાં જન્મેલી સ્વપ્નાનાં માતા ચાના બગીચામાં મજૂરી અને ઘરઘાટી તરીકેનાં કામ કરે છે. તેના પિતા એક જમાનામાં પગરિક્સા ખેંચતા હતા, અને પછી સ્ટ્રોક આવવાને પગલે સાત વર્ષથી પથારીવશ છે. ચારસો મીટર રિલેમાં સુવર્ણ ચન્દ્રક મેળવનારી ટુકડીની ગુજરાતની સરિતા ગાયકવાડ અને આસામની હિમા દાસ બંને દૂરનાં ગામોના ખેડૂત પરિવારોની છે. કૉમનવેલ્થ ગેઇમ્સમાં ગોલ્ડ અને એશિયનમાં સિલ્વર જીતનારી હિમાએ ત્રણ વર્ષ પહેલાં તેના ગામની બહેનોને ભેગી કરીને એક બુટલેગરને ફટકારીને સીધો કર્યો હતો. સરિતા ઍથલેટિક્સમાં છે કારણ કે તેની રોજમદાર ‘માતાની પ્રેશર કૂકર ખરીદવાની ઇચ્છા’ તેને પૂરી કરવી હતી. એક જમાનામાં બૂટ ખરીદવાના પૈસાને અભાવે તે ખુલ્લા પગે પ્રૅક્ટિસ કરતી.